section_heading: Životopis
paragraph_text: Rodio se 1. rujna 1965. u selu Janjcu kod Zenice, BiH. Po zanimanju je profesionalna vojna osoba. Srednje školovanje imao je u Zagrebu, gdje je pohađao opću srednju vojnu školu od 1980. do 1984. Od 1984. do 1988. pohađao je vojnu akademiju kopnene vojske (Vojna akademija kopnene vojske JNA), smjer pješaštva. Dvije je godine pohađao opći smjer u Beogradu te je dvije godine specijalizirao pješaštvo u Sarajevu. Znajući 1990. – 1991. da JNA nije ono kakvom ju se prikazivalo, Ćurčić je odlučio napustiti ju, no nije bilo sigurna načina da ju napusti u Zenici, a nije ni želio bježati u inozemstvo. Preko veza je početkom 1992. napustio JNA te otišao kući, a potom se priključio u Vrgorcu postrojbi Kralj Tomislav, kojom je zapovijedao Mate Šarlija Daidža. Iz te je postrojbe nastala Postrojba za posebne namjene Ludvig Pavlović. Kad je poginuo Božan Šimović, Ćurčić je postao zapovjednikom PPN Ludvig Pavlović. Godine 1994. postao je pomoćnikom načelnika Glavnog stožera HVO-a za obuku i školstvo. Nakon što je potpisan Daytonski sporazum, obnašao je dužnost dozapovjednika Zajedničkog zapovjedništva Vojske Federacije BiH.